ข่าวปิดท่อส่งน้ำมันในลิเบียหนุนน้ำมันดิบปิดวานนี้พุ่งขึ้น
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเมื่อคืนนี้ (5 พ.ค.) หลังมีรายงานว่า ลิเบียประกาศปิดท่าเรือขนส่งน้ำมันแห่งหนึ่ง หลังจากกลุ่มผู้ประท้วงได้ก่อเหตุปิดท่อส่งน้ำมัน
6 พ.ค. 2558

สำนักข่าวอินโฟเควสท์รายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเมื่อคืนนี้ (5 พ.ค.) หลังมีรายงานว่า ลิเบียประกาศปิดท่าเรือขนส่งน้ำมันแห่งหนึ่ง หลังจากกลุ่มผู้ประท้วงได้ก่อเหตุปิดท่อส่งน้ำมัน
ทั้งนี้ สัญญาน้ำมันดิบ WTI ส่งมอบเดือนมิ.ย.พุ่งขึ้น 1.47 ดอลลาร์ ปิดที่ 60.4 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนมิ.ย.เพิ่มขึ้น 1.07 ดอลลาร์ ปิดที่ 67.52 ดอลลาร์/บาร์เรล
สัญญาน้ำมันดิบปรับตัวขึ้นหลังจากนายมูฮัมหมัด เอล ฮารารี โฆษกการปิโตรเลียมของลิเบีย (NOC) เปิดเผยว่า กลุ่มผู้ประท้วงได้ก่อเหตุปิดท่อน้ำมันที่ลำเลียงไปยังท่าเรือซูเอตินา ขณะที่นักวิเคราะห์คาดว่า การปิดท่อส่งน้ำมันดังกล่าวอาจจะทำให้ผลผลิตน้ำมันของลิเบียลดลงสู่ระดับต่ำสุดที่ 400,000 บาร์เรลต่อวัน
ขณะที่นักลงทุนจับตาดูสำนักงานสารสนเทศด้านพลังงานสหรัฐ (EIA) จะเปิดเผยรายงานสต็อกน้ำมันดิบประจำสัปดาห์ในคืนนี้ตามเวลาไทย ส่วนเมื่อสัปดาห์ที่สิ้นสุดวันที่ 24 เม.ย.นั้น EIA เปิดเผยว่า สต็อกน้ำมันดิบที่เมืองคุชชิ่ง ลดลง 514,000 บาร์เรล สู่ระดับ 61.7 ล้านบาร์เรลในสัปดาห์ที่แล้ว ซึ่งเป็นการลดลงเป็นครั้งแรกในปีนี้